T.TAU02 – “E ti’aturi au i ni’a i te mea a’u e ti’aturi nei... Inaha, ua ’ite au”
Fa’aheita’oto ana vau. Rere na tō’u vārua...
I ni’a i te pa’epa’e rehu o te marae tapu a’ia’upu, vehihia e te matie pa’o.
Marae tapu e tū nei i Ma’atea, Mātea-i-te-nevaneva-i-te-hi’u-tārava-vai-he’u. I reira a’u mau Rū’au, mau tahu’a nui e ’ai i te ’upu, e tītau ai i te parau tapu, i te parau mana.
I reira i muhumuhuhia ai te papara’a tupuna, te fa’ateni, te fa’atara, te paripari fenua, te ’ā’ai mai te tau ’āu’iu’i mai ā.
I reira te ’ōfa’i Ti’aturi e tū noa ei tūru’ira’a o a’u mau Tupuna tahu’a nui
Teie ’ōfa’i tei turu noa na i tō rātou tua ’oha, te tua ta’ata e te tua vārua
’Ē pa’i, e mana mau tō te i’oa o teie ’ōfa’i, te mana o te Mēhara tu’utu’u ’ore
Mai reira, rere atu tō’u vārua i Apato’erau...
I ni’a i te ’ōfa’i tāmāhanahana o te pari Wahine-kapu, Ūē-kahuna e tū i’ei’e Kīlauea, i Vaihī. I reira o PERE atua, a’u tupuna e noho ai inaha, ua a’ua’uhia ’oia nā te To’ohitu nō Tahiti-nui-māre’are’a, nō te mau ’ino tei parihia. Fa’aoti ’oia e fano inaha ua ’ite ’oia, e ’āi’a tei tīa’i mai ra iāna. ’Ite ato’a ’oia ē, e pua mai ihoā te parau mau. Vaipu’e te vaimata i roto i tō’u nā mata, tāna i ora mai, mai tō’u ia orara’a.
Pārahi iho ra vau, i mua i teie fenua nīnā e te ura, i Halema’uma’u. I reira o PERE e ’ā ai i tōna ahi tapu, e ara, e moe, e ara fa’ahou mai. Mā te tāmā e te rahu i te fenua ’āpī. Inaha, e’ita te ahi e pohe roa, e ’ā marū noa i raro i te rehu.
I reira ia tō’u ti’aturira’a tu’utu’u ’ore i a’a mai ai, i ni’a iāna, i ni’a ia rātou, a’u mau Rū’au. I reira au e honopuna ai, e ’āparau ai, iāna, ia rātou. I reira te ’ōrama mana’o-’ore-hia e mārama mai ai.
Ara vau, ua maruao. Puta mai ai te ’ōrama.
O Te’ura-mata-i-ahu tō’u i’oa, Te’ura i te mata tei ura. Te i’oa tahiti a PERE. Te’ura, te ahi, te vera ’ura e ’ā noa, te ahi e ’ai nīnā, e tāmā. E i’oa tahuhia : e ’ā noa nei i roto iā’u mai te ’ārahu tapu tā te tau i ’ore e tūpohe. Tāmata noa vau e fa’atahe i te tāpau toto mā te fa’atura i te a’a ’ura. E amo a’u mau parau i te parau pa’ari a tō tahito : te parau pa’ari, e papa ia, te mau parau ato’a, e uaua ia e hono te uriuri e te teatea.
Te tumu ia i topahia ai i ni’a iā’u te i’oa iti e te fa’a’ō’ō : « Mémé ».
Ti’a a’e ra vau e, ua māui te tua. Māuiui o teie tau tei riro ei vevo o te orara’a tahito, e mau tāpa’o mai mūta’a roa mai, o tā te tau e vaiiho i ni’a i te ’iri tā te mata e ’ore e ’ite. Teie ivitua tei ma’ihia i roto i teie orara’a, ua fa’ata’ahia : o te mau pēpē tahito, te tāpa’o tei ’ore e rapa’au ei tāpa’o i te mau taime ato’a te tua i pāruru ai i tei herehia, ei pāruru i mua i te vero. Mai te pa’apa’a pa’apa’a’ina, mai te mēhara o te ’ōfa’i, o te aho o te mou’a ahi tei mate ’ore. E tuamo’o tei ha’amana’o i tōna amo-noa-ra’a i te ao nūnui o tōna orara’a.
I ni’a i te ’iri, te pāira, ’e’ere ho’i i te mau fifi o te orara’a. E mau pāira mana, tāpa’o o te māheirava, te aho hōpe’a hou a mate ai.
Te mau ’ino ato’a i fa’aruruhia, te parau ’ino faufau, te parau ha’atūpapa’u faufa’a ’ore tei tāorahia mai i ni’a i te aro nei ? E mau parau muhumuhu noa e vai noa i ni’a mai. Inaha te māuiui, e mea faufa’a : e ’ite a teatea, e hono a vārua.
E’ita vau e fa’aea ’ōtahi noa. ’Aita vau i vai ’ōtahi noa.
’Oia, i vai noa na rātou i pīha’i iho iā’u ra : PERE, a’u mau Rū’au nō Ma’atea, Anaa, Pora-Pora, Aotearoa, Tahiti, Vaihī. I tāu’aparau noa nei mātou maoti te mau tāpa’o oraora : te ’ōtu’u tapu e pāhere i te vai tea, Tāhirivairau te ma’o tīa’i o te ara mana uriuri, te mana ’ōfa’i a’u e tari noa na, ’ōfa’i ura tei ta’ita’i i te mēhara mātāmeha’i o te fenua, te tāpau o te rā’au e tahe nei i roto i tō’u nei uaua, ei rapa’aura’a.
E’ita vau e fa’aea ’ōtahi noa. ’Aita vau i vai ’ōtahi noa. Inaha te mea tā te mata e ’ore e ’ite, ua tāhei noa na ho’i iā’u mā te here. ’Oia, mirimiri-noa-hia tō’u aro, teie vera aumaita’i i ni’a i te tua, teie pāhere i ni’a i te tapono, teie tauahi mana e tāmāhanahana i te ’ā’au.
I te puna o tō’u mau orara’a, ua ’ā noa na o PERE atua, te ’ura, o Pi’ihoro ato’a. Aupuru noa na rāua mai tō’u ’aiūra’a mai, i vai noa na, mā te tāhei iā’u i te ahi ’ura nō te pāruru, nō te arata’i iā’u i roto i te pō.
E huā’ai ānei au nōna ? Te tahi mea hou atu : i roto i te hōhonura’a o tō’u ti’aturira’a aro, hō’ē ā iho vārua.
Te orara’a i fa’ata’ahia, ’e’ere i te fifi e amohia ; e ara tā te vārua i fa’ata’a  hou a ora mai ai i teie ao. Noa atu te ’ata e te vaimata, te ’oa’oa e te heva : ua fa’ata’a-mau-ā-hia hou a fānauhia ai.
Ia tāora mai verā mā, ua ma’ama’a teie, ’aita e fifi. O vai tei ’ite i te parau mau ?
Ti’aturi, e ti’amāra’a.
Ti’aturi, e mana e vai ra i roto ia tātou nō te haere i mua mā te ti’aturi i ni’a i tō a’a, tō tupuna, tō orara’a tahito, tō rehu.
Ti’aturi, e ti’aturira’a ia i ni’a i taua mau mana vārua, mana ta’ata, i ni’a i taua mau ara e noho ra i roto i tō ’ā’au, i roto i te a’a o tō orara’a.
Ti’aturi, e ’ite ’ōroto.
E ti’aturi au i ni’a i te mea a’u e ti’aturi nei, ’eiaha nō te ti’aturi māna’ona’o, te ti’aturi ma’ama’a ’aore rā te ti’aturi te’ote’o.
E ti’aturi au i te mea a’u e ti’aturi nei...
Inaha, ua ’ite au.
